Kommenteeritud kokkuvõte

Mõjuhinnang järgmiste määruste läbivaatamise kohta: määrus (EÜ) nr 1071/2009 autoveo-ettevõtja tegevusalale juurdepääsu kohta ja määrus (EÜ) nr 1072/2009 rahvusvahelisele autoveoturule juurdepääsu kohta

A. Vajadus meetmete järele

Mis on probleem ja miks on tegemist ELi tasandi probleemiga?

Peamised kindlaks tehtud probleemid: ·residentidest ja mitteresidentidest vedajate vahelist ausat konkurentsi kahjustavad tegurid; ·suured kulud majandussektorile ja ELi liikmesriikide asutustele, kes vastutavad täitmise tagamise eest. Need probleemid tulenevad: ·ebajärjekindlast ja ebatõhusast täitmise tagamisest, ·eeskirjadega seotud puudustest, ·eeskirjade kohaldamise ulatuse erinevusest. Need probleemid mõjutavad peamiselt vedajaid ja nende töötajaid, samuti teisi veoahelas osalejaid, nagu kaubasaatjad, ekspediitorid ja lõppkasutajad.

Mis tuleks saavutada?

Sekkumise üldeesmärgid on järgmised: ·aidata saavutada residentidest ja mitteresidentidest vedajate vahelise konkurentsi tasakaalustatud tingimused, ·vähendada ettevõtete kulusid ja tagada eeskirjade tõhusa täitmise tagamine. Kaks konkreetset eesmärki on järgmised: ·tagada olemasolevate eeskirjade sidus ja järjepidev järelevalve ning täitmise tagamine liikmesriigis, ·täpsustada eeskirju ja vähendada liikmesriigi valikuvõimalusi.

Milline on ELi tasandil meetmete lisaväärtus (subsidiaarsus)?

Eeskirjadega seotud puudusi ei saa tõenäoliselt ilma ELi meetmeteta lahendada. Seda on võimalik teha üksnes seadusandjate kaasamisega, et eeskirju veelgi enam ühtlustada. Eeskirjade täitmise tagamine kuulub peamiselt liikmesriigi ametiasutuste pädevusalasse. Täitmise tagamise ühtlase taseme ja sarnaste täitmise tagamise tavade saavutamiseks peab EL kehtestama eeskirjad, et muuta täitmise tagamine kergemaks ja tõhusamaks, ja nõudma, et täitmise tagamisel oleks ühtlane miinimumtase.

B. Lahendused

Millised on erinevad võimalused eesmärkide saavutamiseks? Kas on olemas eelistatud variant? Kui ei, siis miks?

Variant 1. Õigusraamistiku selgitamine. Meetmed, millega selgitatakse praegust ebaselgust ja täpsustakse veelgi enam eeskirju, ilma et neid põhjalikult muudetaks. Variant 2. Täitmise tagamise tõhustamine. Lisaks variandi 1 meetmetele sisaldab see variant meetmeid täitmise tagamise tugevdamiseks. Variant 3. Eeskirjade põhjalik läbivaatamine. Lisaks eespool mainitud meetmetele sisaldab see täiendavaid meetmeid, mille eesmärk on olemasolevat õigusraamistikku põhjalikult muuta. Variant 4 – horisontaalne. Määruste kohaldamisala laiendamine. See variant hõlmab ühe või mõlema määruse kohaldamise laiendamist täielikult või osaliselt väikestele tarbesõidukitele. Seda võib kombineerida teiste variantidega. Eelistatud variant on kombinatsioon variandist 3 ja määruse (EÜ) nr 1071/2009 osalisest laiendamisest väikestele tarbesõidukitele.

Millised on erinevate sidusrühmade seisukohad? Kes millist varianti toetab?

Valitseb laialdane üksmeel suurema osa meetmete puhul, mille eesmärk on veelgi enam selgitada ja täpsustada olemasolevaid kontseptsioone ning tugevdada eeskirjade täitmise tagamist. Seisukohad lähevad lahku oluliste meetmete puhul, millega saaks parandada eri liikmesriikidest pärit vedajate olukorda. Kõrgete palkadega liikmesriik, keda toetavad ametiühingud, soosib pigem kabotaažveoga seoses rangemaid eeskirju, samas kui madalate palkadega liikmesriik, keda toetab suurem osa veoettevõtjate ühendusi, toetab kabotaažieeskirjade täiendavat liberaliseerimist.

C. Eelistatud poliitikavariandi mõju

Millised on eelistatud poliitikavariandi (kui see on olemas, vastasel korral peamiste poliitikavariantide) eelised?

– Ettevõtete poolt elektrooniliste veodokumentide kasutamisest saadav kokkuhoid ja selgemad eeskirjad (3–5 miljardit eurot EL 28 jaoks aastatel 2020–2035). – Eeskirjade tõhusam järelevalve ja täitmise tagamine ning vähem rikkumisi. Kabotaažieeskirjade rikkumiste eeldatav vähenemine kuni 62 % ja varifirmade moodustamise riski vähendamine ligikaudu 10 %. – Eeskirjade ühtne kohaldamine EL 28s. – Sõidukijuhtide töötingimuste parandamine.

Millised on eelistatud poliitikavariandi (kui see on olemas, vastasel korral peamiste poliitikavariantide) kulud?

– Rakendamise ja täitmise tagamise kulude suurenemine liikmesriigis (65–166 miljonit eurot EL 28 jaoks aastatel 2020–2035). – Eeskirjade osaline kohaldamine väikestele tarbesõidukitele tekitab ettevõtetele lisakulusid ehk tegevuskulud kasvavad ligikaudu 4–10 %.

Milline on mõju VKEdele ja konkurentsivõimele?

Enamik meetmeid ei avalda VKEdele eeldatavalt erilist mõju. Eeskirjade kohaldamise osaline laiendamine väikestele tarbesõidukitele võib siiski suuremal määral mõjutada väga väikseid ettevõtjaid, kuna nad kasutavad rohkem väikseid tarbesõidukeid.

Kas on ette näha märkimisväärset mõju riigieelarvetele ja ametiasutustele?

Nagu eespool mainitud, tekivad liikmesriigil eeskirjade täitmise tagamisel lisakulud.

Kas on oodata muud olulist mõju?

ELi tasandil ei täheldata olulisi keskkonnamõjusid ega mõju tööhõive üldtasemele. Koostoime sotsiaalsete algatusega, eelkõige 1) täitmise tagamise parandamiseks ettenähtud meetmed ja 2) uute kabotaažieeskirjade kombineerimine sotsiaalse algatuse raames kavandatud töötajate lähetamise tähtajalise lähenemisviisiga lihtsustab mõlema eeskirjakogumi täitmise tagamist.

Proportsionaalsus?

Eelistatud poliitikavariant ei lähe kaugemale sellest, mis on vajalik esialgse probleemi lahendamiseks ja algatuse eesmärkide saavutamiseks.

D. Järelmeetmed

Millal poliitika läbi vaadatakse?